Drie dood in tragedie op Vrystaatse plaasArgieffoto ŉ Vrystaatse boer het Donderdagaand na bewering sy dreigement uitgevoer en ŉ buurman doodgeskiet, waarna hy en ŉ konstabel tydens ŉ skietery met die polisie ook hul lewe verloor het. AO Groenewald van die polisie op Koffiefontein in die Suidwes-Vrystaat het terwyl sy omstreeks 23:00 Donderdag op patrollie in die distrik was inligting van ŉ verdagte voertuig op die wildplaas Dassieskop ontvang, sê kol. Thandi Mbambo, Vrystaatse polisiewoordvoerder. “Sy het besef die betrokke voertuig behoort aan die 36-jarige Coenraad Badenhorst, ŉ boer van ŉ naburige plaas wat die 60-jarige Paul Nel van die plaas Dassieskop na bewering al voorheen gedreig het,” sê Mbambo. Terwyl sy op pad na die plaas was om ondersoek in te stel, het Groenewald vir Nel gebel om hom te waarsku om versigtig te wees. “Maar terwyl sy met hom gepraat het,” vertel Mbambo, “het sy geluide gehoor. Die volgende oomblik is die oproep kortgeknip.” Sy het vinnig nog lede van die polisiestasie ontbied. Met hul aankoms op die plaas het hulle Nel se liggaam met ŉ kopwond op die voorstoep aangetref. Mbambo sê Badenhorst, wat in daardie stadium blykbaar in bosse daar naby geskuil het, het op die polisie geskiet. Konst. Vuyani March (27) is in die kop getref en op die toneel dood. Sers. George Cavert (41) is in die gesig getref en na ŉ hospitaal in Kimberley gejaag. Die lede het teruggeskiet en die verdagte getref. “Die lede het teruggeskiet en die verdagte getref,” sê Mbambo. “Hy het op pad hospitaal toe beswyk.” Die polisie ondersoek drie aanklagte van moord en twee van poging tot moord. ŉ Inwoner van Koffiefontein, wat anoniem wil bly, sê die hele dorp is stomgeslaan deur die tragedie op Dassieskop. Volgens haar was Nel, wat deur twee dogters oorleef word, met sy tweede vrou, Alvira, getroud. Sy is heelwat jonger as hy en het heeltyds aan die Kaapse suidkus gewoon terwyl hy gereeld Koffiefontein toe gekom het om sy sakebelange te behartig. Die inwoner sê Nel se eerste vrou woon nog op die plaas. Nel het glo in ŉ ander huis op die wildplaas tuisgegaan wanneer hy daar oornag het. Nel was ’n omstrede figuur in die plaaslike gemeenskap. Badenhorst, wat enkellopend was, maar ’n meisie gehad het, het volgens ’n inwoner die polisie vooraf gebel om te sê hy gaan Nel skiet omdat dié hom glo geld geskuld het vir grond wat hy jare gelede by Badenhorst gehuur het. Die inwoner sê Nel was ’n omstrede figuur in die plaaslike gemeenskap. Lt.genl. Moeketsi Sempe, provinsiale polisiekommissaris, het sy skok oor die voorval uitgespreek en betuig sy innige meegevoel met al drie oorledenes se naasbestaandes. “Dit is jammer dat ŉ mens moet wakker word met so ŉ ontstellende tyding waar nog een van ons lede doodgemaak is in die uitvoering van sy pligte,” sê Sempe. “Ek wens die beseerde lid wat in ŉ hospitaal in Kimberley opgeneem is spoedige beterskap toe.” March is die derde plaaslike polisielid wat binne minder as twee jaar sy lewe verloor. Op die oggend van 29 Junie 2017 is twee konstabels, Obert Boitumelo Mekoa en Mzonani David Manjo (albei 32), deur hul kollegas in die gemeenskapsdiensentrum aangetref. Mekoa is een keer in die kop geskiet en Manjo in die rug en kop. Een van die oorledenes se dienspistool is van die toneel verwyder.